**Általános tudnivalók a bölcsődei felvétel rendjéről**

1. **Az ellátásra jogosultak köre**

A bölcsőde olyan bölcsődei ellátást nyújtó intézmény, amely a gyermekek napközbeni ellátása keretében, a Bölcsődei nevelés-gondozás országos alapprogramja szerint, jogszabályban meghatározott szakirányú végzettséggel rendelkező személy által, akár több csoportban nyújt szakszerű gondozást és nevelést.

***42/A. §*** *(1) Bölcsődei ellátás keretében a gyermek húszhetes korától nevelhető és gondozható*

*a) az óvodai nevelésre nem érett gyermek esetén a (2) bekezdésben meghatározott időpontig,*

*b) a sajátos nevelési igényű gyermek, valamint a korai fejlesztésre és gondozásra jogosult gyermek esetén a (3) bekezdésben meghatározott időpontig,*

*c) az a) és b) pont alá nem tartozó gyermek esetén, ha a harmadik életévét*

*ca) január 1-je és augusztus 31-e között tölti be, az adott év augusztus 31-éig,*

*cb) szeptember 1-je és december 31-e között tölti be, a következő év augusztus 31-éig, ha a szülő, törvényes képviselő nyilatkozik arról, hogy a gyermek napközbeni ellátását eddig az időpontig bölcsődei ellátás keretében kívánja megoldani.*

*(2) Ha a gyermek harmadik életévét betöltötte, de testi vagy értelmi fejlettségi szintje alapján még nem érett az óvodai nevelésre, és óvodai jelentkezését az orvos nem javasolja, bölcsődei ellátás keretében gondozható, nevelhető a gyermek negyedik életévének betöltését követő augusztus 31-éig.*

 *(3) A bölcsődei ellátásban a sajátos nevelési igényű gyermek annak az évnek az augusztus 31. napjáig vehet részt, amelyben a hatodik életévét betölti.*

*(4) Meg kell szüntetni annak a gyermeknek a bölcsődei ellátását, aki orvosi szakvélemény alapján egészségi állapota miatt bölcsődében nem gondozható.*

1. **A Pilisvörösvári Tipegő Bölcsődébe**
2. Pilisvörösvár város közigazgatási területén lakóhellyel, ennek hiányában tartózkodási hellyel rendelkező gyermek,
3. kizárólag szabad férőhely esetén, a Polgármester mindenkori előzetes jóváhagyásával, a nem pilisvörösvári lakóhellyel, ennek hiányában tartózkodási hellyel rendelkező, Pilisvörösvár Város Önkormányzata által fenntartott intézményben, polgármesteri hivatalban hiányszakmába tartozó közalkalmazott, köztisztviselő szülő gyermeke vehető fel, a bölcsőde férőhelyének 25%-ig.
4. **A bölcsődébe való jelentkezés, felvétel**

Bölcsődei ellátás keretében azon gyermekek ellátását kell **elsősorban biztosítani, akiknek szülei, nevelői, gondozói munkavégzésük, munkaerő piaci részvételt segítő programban, képzésben való részvételük vagy egyéb ok miatt a gyermek napközbeni ellátásáról nem tudnak gondoskodni.**

A bölcsődei ellátás igénybevétele önkéntes, az ellátást igénylő törvényes képviselője kérelmére történik.

**A bölcsődei felvételnél előnyt élvez különösen az a gyermek:**

* akit egyedülálló (élettárssal nem rendelkező hajadon, nőtlen, elvált vagy özvegy családi állapotú) szülője nevel,
* akivel együtt a családban nevelt kiskorú gyermekek száma a három főt meghaladja,
* akinek a szülője, gondozója szociális helyzete miatt a gyermek ellátásáról megfelelő szinten nem képes gondoskodni,
* a rendszeres gyermekvédelmi kedvezményre jogosult gyermek, akinek szülője vagy más törvényes képviselője igazolja, hogy munkaviszonyban vagy munkavégzésre irányuló egyéb jogviszonyban áll,
1. **A gyermek bölcsődébe történő felvételét kezdeményezheti** a gyermek szülője hozzájárulásával:
* a körzeti védőnő,
* a házi gyermekorvos vagy a háziorvos,
* a szociális, illetve családgondozó,
* a Gyermekjóléti szolgálat,
* a gyámhivatal.

 A bölcsődei ellátás igénybevételére irányuló kérelmet az intézmény vezetőjéhez kell benyújtani.

1. **A felvételi kérelem formanyomtatványa** letölthető az intézmény honlapjáról. (tipegobolcsode.hu)
2. **A felvételi kérelmek** elbírálására az intézmény vezetője bizottságot hív össze, melynek tagjai: fenntartó képviselője, bölcsődevezető, vezető védőnő.

A háromtagú bizottság a Gyvt.-ben foglalt szempontok figyelembevételével dönt.

A bizottság döntéséről az intézményvezető a szülőket írásban, email felületen értesíti a döntésről, ennek hiányában, postai levélben.

1. **A bizottság döntése ellen** a kérelmező az értesítés kézhezvételét követő 15 napon belül jogorvoslattal élhet, melyet Pilisvörösvár város jegyzőjéhez kell benyújtani. A Jegyző a szülőt a helybenhagyó vagy elutasító döntéséről írásban értesíti.
2. **A szülő kötelessége jelezni,** ha a kérelemben megjelölt bölcsődei ellátás indokaiban változás történik (várandósság, szociális, egészségügyi helyzet… stb.) A jelzést **írásban, e-mailben** az intézményvezetőnek címezve kell megtenni.

 **E-mail cím: bolcsode@pilisvorosvar.hu**

A felvételi döntést követően a küldött tájékoztatóban lévő időpontban a szülőnek be kell mutatni az alábbi dokumentumokat, ezek hiányában a bölcsődei ellátás nem kezdhető meg, a férőhelyet 20 napig tartjuk fenn. Év közben jelentkező kisgyermek felvétele üres férőhely esetén azonnal megkezdhető.

**A szülő benyújtja:**

* a gondozási díj megállapításához jövedelemnyilatkozatot a személyes gondoskodást nyújtó Gyermekjóléti alapellátások és gyermekvédelmi szakellátások térítési díjáról és az igénylésükhöz felhasználható bizonyítékokról szóló 328/2011. (XII. 29.) Korm. rend. 5. melléklete szerint **(letölthető a bölcsőde honlapról,” tipegobolcsode.hu”),**
* a gyermek, és szülője (törvényes képviselője) lakcímkártyájának fénymásolatát,
* a gyermek anyakönyvi kivonatának fénymásolatát,
* a gyermek TAJ kártyájának fénymásolatát,
* a szülő munkavégzése esetén munkáltatói igazolást, (közös szülői felügyeleti jog esetén mind a két szülő munkáltatói igazolását),
* szülő nappali tagozatos tanulmányai esetén az iskolalátogatási igazolást,
* jegyzői határozatot arról, ha rendszeres gyermekvédelmi kedvezményben részesül,
* a Magyar Államkincstár határozatát, ha a bölcsődébe jelentkező gyermek tartósan beteg,
* a Magyar Államkincstár egy hónapnál nem régebbi határozatát/igazolását a folyósított családi pótlékról, amennyiben a szülők saját háztartásukban 3 vagy több gyermeket nevelnek.
1. **Férőhelyhiány miatti elutasítás** esetén a jelentkező „várólistára” kerül.

 Kondákor Zoltánné

 Intézményvezető